title: PROVEDBENA UREDBA KOMISIJE (EU) …/... o uskraćivanju odobrenja za formaldehid kao dodatka hrani za životinje koji pripada funkcionalnim skupinama „konzervansi” i „tvari za poboljšanje higijenskog stanja”

text:
               PROVEDBENA UREDBA KOMISIJE (EU) …/...

               оd 7.2.2018.

               o uskraćivanju odobrenja za formaldehid kao dodatka hrani za životinje koji pripada funkcionalnim skupinama „konzervansi” i „tvari za poboljšanje higijenskog stanja”

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje
                  1
               , a posebno njezin članak 9. stavak 2.,

               budući da:

               (1)Uredbom (EZ) br. 1831/2003 propisuje se odobravanje dodataka hrani za životinje te osnove i postupci za izdavanje ili uskraćivanje tog odobrenja. Člankom 10. te uredbe predviđena je ponovna procjena dodataka odobrenih u skladu s Direktivom Vijeća 70/524/EEZ
                  2
               .

               (2)U skladu s Direktivom 70/524/EEZ formaldehid je odobren na neograničeno razdoblje kao dodatak hrani koji pripada skupini „konzervansi” za svinje stare do šest mjeseci za uporabu u obranom mlijeku, u skladu s Direktivom Komisije 83/466/EEZ
                  3
               . Taj je proizvod nakon toga unesen u registar dodataka hrani za životinje kao postojeći proizvod, u skladu s člankom 10. stavkom 1. Uredbe (EZ) br. 1831/2003.

               (3)Formaldehid (EZ br. 200-001-8, CAS br. 50-00-0) uvršten je na popis (uspostavljen Uredbom Komisije (EZ) br. 1451/2007
                  4
               ) aktivnih tvari koje je potrebno ocijeniti u cilju njihova mogućeg uvrštenja u Prilog I., I.A ili I.B Direktivi 98/8/EZ Europskog parlamenta i Vijeća
                  5
               . Međutim, Uredbom (EU) br. 528/2012 Europskog parlamenta i Vijeća
                  6
               , kojom se zamjenjuje Direktiva 98/8/EZ, nisu obuhvaćeni proizvodi za sprečavanje djelovanja štetnih organizama koji se upotrebljavaju za konzerviranje hrane za životinje, a posebno za smanjenje kontaminacije hrane za životinje salmonelom, jer su ti proizvodi obuhvaćeni područjem primjene Uredbe (EZ) br. 1831/2003. Od 1. srpnja 2015. u skladu s Odlukom Komisije 2013/204/EU
                  7
                biocidni proizvodi koji se upotrebljavaju kao konzervansi za hranu za životinje i koji sadržavaju formaldehid ne smiju se stavljati na tržište. Taj je datum utvrđen kako bi se osiguralo vrijeme potrebno za prijelaz s regulatornog sustava biocidnih proizvoda na sustav dodataka hrani za životinje u skladu s Uredbom (EZ) br. 1831/2003.

               (4)U skladu s člankom 7. Uredbe (EZ) br. 1831/2003 podnesena su dva zahtjeva za odobrenje pripravaka formaldehida kao dodatka hrani za sve životinjske vrste, u kojima se traži da se taj dodatak hrani uvrsti u kategoriju dodataka „tehnološki dodaci” i funkcionalnu skupinu „konzervansi”. Oba zahtjeva uključuju uporabu u obranom mlijeku za svinje stare do šest mjeseci kao postojeći proizvod u skladu s člankom 10. stavkom 2. Uredbe (EZ) br. 1831/2003. Uz navedene zahtjeve priloženi su podaci i dokumenti propisani člankom 7. stavkom 3. Uredbe (EZ) br. 1831/2003.

               (5)K tome, u skladu s člankom 7. Uredbe (EZ) br. 1831/2003 podnesen je zahtjev za odobrenje pripravaka formaldehida kao dodatka hrani za svinje i perad, u kojemu se traži da se taj dodatak uvrsti u kategoriju dodataka „tehnološki dodaci” i funkcionalnu skupinu „tvari za poboljšanje higijenskog stanja”. Uz navedeni zahtjev priloženi su podaci i dokumenti propisani člankom 7. stavkom 3. Uredbe (EZ) br. 1831/2003.

               (6)Europska agencija za sigurnost hrane („Agencija”) zaključila je u svoja dva mišljenja od 28. siječnja 2014.
                  8
                i u mišljenju od 1. srpnja 2014.
                  9
                da bi u pogledu ciljanih vrsta pripravak formaldehida u određenoj razini koncentracije bio siguran za piliće za tov, kokoši nesilice, japanske prepelice i prasad (odbijenu), međutim da za sve životinjske vrste i kategorije, uključujući svu perad i svinje, nije moguće utvrditi sigurnu razinu. K tome, iz dostupnih studija nije bilo moguće utvrditi razinu koncentracije formaldehida koja bi bila sigurna za reprodukciju ciljanih vrsta. Agencija je zaključila i da bi pripravak formaldehida mogao biti učinkovit kao konzervans i kao tvar za poboljšanje higijenskog stanja koja smanjuje razvoj mikroba u hrani za životinje zaraženoj salmonelom. U ta tri mišljenja Agencija je zaključila da formaldehid izaziva zabrinutost u pogledu sigurnosti korisnika. Formaldehid je jako nadražujuća toksična tvar koja izaziva preosjetljivost kože i dišnog sustava (uključujući profesionalnu astmu) i uzrokuje oštećenje očiju. Agencija je u svojim mišljenjima navela da, dok se očekuje da se lokalnim nadraživanjem snažno potiče karcinogeneza, poznato je da niže lokalne koncentracije formaldehida dovode do nastanka DNK adukata i da je zato prosudila razboritim ne smatrati izloženost nenadražujućim koncentracijama u potpunosti nerizičnom. Osim toga, Agencija je zaključila da se na temelju sadašnjih spoznaja uzročna povezanost izloženosti formaldehidu i leukemije ne može isključiti. Zaključila je da u pogledu zatražene uporabe pripravka formaldehida u hrani za životinje nije bilo moguće utvrditi sigurnu razinu izloženosti kože, očiju ili dišnog sustava formaldehidu. Zato je preporučila poduzimanje mjera kojima se osigurava da dišni sustav, koža i oči svih osoba koje rukuju proizvodom nisu izloženi prašini, maglici ili pari nastaloj pri uporabi formaldehida. K tome, Agencija je preporučila da bi trebalo razmotriti bi li se uspostavom strogih zaštitnih mjera učinkovito zaštitili korisnici.  Isto tako, potvrdila je izvješće o metodi analize dodatka hrani za životinje koje je dostavio referentni laboratorij osnovan Uredbom (EZ) br. 1831/2003.

               (7)Formaldehid je razvrstan kao karcinogena tvar (1.B kategorija) kod udisanja i kao tvar koja ima mutageni učinak na zametne stanice (2. kategorija) u skladu s Uredbom (EZ) br. 1272/2008 Europskog parlamenta i Vijeća
                  10
               .

               (8)U okviru zakonodavstva Unije u području zdravlja i sigurnosti na radu u tijeku je postupak utvrđivanja ograničenja profesionalne izloženosti za formaldehid. Znanstveni odbor za ograničenja profesionalne izloženosti uspostavljen Odlukom Komisije 2014/113/EU
                  11
                u svojoj je Preporuci od 30. lipnja 2016.
                  12
                iznio svoje stajalište o graničnoj vrijednosti za formaldehid utemeljenoj na ocjeni načina djelovanja, koju je zatim u skladu s postupcima za utvrđivanje ograničenja profesionalne izloženosti razmotrio tripartitni Savjetodavni odbor za sigurnost i zdravlje na radu
                  13
               .

               (9)U skladu s člankom 9. Uredbe (EZ) br. 1831/2003 u mjeri koja se poduzima u pogledu odobrenja dodatka potrebno je uzeti u obzir zahtjeve članka 5. stavaka 2. i 3. te uredbe i pravo Zajednice i ostale zakonite čimbenike relevantne za pitanje koje se razmatra. Stoga bi se odluka o upravljanju rizikom u pogledu odobrenja formaldehida kao dodatka hrani za životinje trebala temeljiti na svim dostupnim informacijama o mogućim rizicima, konkretno s jedne strane o rizicima za korisnike koji rukuju formaldehidom, posebno radnike, a s druge strane o mogućim rizicima za životinje ili potrošače predmetnog proizvoda životinjskog podrijetla u slučaju izostanka uporabe formaldehida kao dodatka hrani za životinje.

               (10)U skladu sa zakonodavstvom Unije u području zdravlja i sigurnosti na radu, a posebno s člankom 4. Direktive 2004/37/EZ Europskog parlamenta i Vijeća
                  14
                poslodavac bi trebao smanjiti uporabu karcinogene ili mutagene tvari na radnom mjestu, posebno tako da je, ako je to tehnički moguće, zamijeni s tvari, smjesom ili postupkom, koji pod uvjetima uporabe nisu opasni ili su manje opasni za zdravlje i sigurnost radnika.

               (11)Zbog ozbiljnih rizika za korisnike koji rukuju formaldehidom, taj pristup utemeljen na zamjeni primjeren je i za navedeni dodatak, uzimajući u obzir cilj osiguranja visoke razine zaštite zdravlja ljudi i interesa korisnika iz Uredbe (EZ) br. 1831/2003 i načelo predostrožnosti iz Uredbe (EZ) br. 178/2002 Europskog parlamenta i Vijeća
                  15
               .

               (12)Kada je riječ o proizvodima koji su zamjena za formaldehid kao dodatak koji pripada funkcionalnoj skupini „konzervansi”, postoji niz dodataka iz iste funkcionalne skupine koji su trenutačno odobreni u Uniji.

               (13)Kada je riječ o proizvodima koji bi mogli biti zamjena za formaldehid kao dodatak koji pripada funkcionalnoj skupini „tvari za poboljšanje higijenskog stanja”
                  16
               , u tijeku je istraživanje u cilju razvoja dodataka s pomoću kojih bi se na siguran i učinkovit način smanjila mikrobiološka kontaminacija hrane za životinje. U toj funkcionalnoj skupini već postoji odobreni dodatak
                  17
                i stoga ga se, iako je njegov mehanizam djelovanja drugačiji, smatra zamjenom za smanjenje broja bakterijskih patogena (uključujući salmonelu – Salmonella spp) u hrani za životinje, čija uporaba za razliku od formaldehida ne uzrokuje zabrinutost u pogledu sigurnosti korisnika. Dostavljeno je nekoliko zahtjeva za odobrenje drugih dodataka iz predmetne funkcionalne skupine i u tijeku je njihova procjena u skladu s Uredbom (EZ) br. 1831/2003. Osim toga, kvaliteta proizvoda životinjskog podrijetla može se poboljšati s pomoću drugih odobrenih dodataka hrani za životinje, koji kao zootehnički dodaci smanjuju kontaminaciju enteropatogenima kao što je Salmonella spp.

               (14)Uz mogućnosti uporabe proizvoda koji su zamjena za formaldehid za previđene namjene u hrani za životinje, provedba higijenskih zahtjeva i dobre prakse uzduž lanca hrane za životinje iz Uredbe (EZ) br. 183/2005 Europskog parlamenta i Vijeća
                  18
                zahvaljujući preventivnom pristupu pridonosi sigurnosti i kvaliteti hrane za životinje. Konkretno, u tom okviru predviđene su posebne higijenske mjere za nadzor i obradu hrane za životinje zaražene salmonelom i sprečavanje takve zaraze.

               (15)Uzimajući u obzir štetne učinke formaldehida na zdravlje korisnika koji rukuju tom tvari, zajedno s primjenom načela predostrožnosti pri zaštiti zdravlja radnika, te činjenicu da su kao zamjena za predviđene uporabe formaldehida u hrani za životinje dostupni određeni proizvodi i mjere koji ne uzrokuju zabrinutost u pogledu sigurnosti ljudi, iz prethodno navedenoga proizlazi da se prednosti upotrebe formaldehida ne mogu mjeriti s rizicima za zdravlje. Budući da uvjeti za odobrenje predviđeni člankom 5. Uredbe (EZ) br. 1831/2003 nisu ispunjeni, odobrenje formaldehida kao dodatka hrani za životinje za uporabu kao konzervans i tvar za poboljšanje higijenskog stanja trebalo bi uskratiti.

               (16)S obzirom na to da bi daljnja uporaba formaldehida mogla dovesti do rizika za zdravlje ljudi, dodatak hrani za životinje koji pripada funkcionalnoj skupini „konzervansi” za uporabu u obranom mlijeku za svinje stare do šest mjeseci i premikse koji ga sadržavaju trebalo bi što je prije moguće povući s tržišta. Međutim, iz praktičnih razloga trebalo bi omogućiti ograničeno razdoblje za povlačenje postojećih zaliha predmetnih proizvoda s tržišta kako bi se gospodarskim subjektima omogućilo da propisno ispune obvezu povlačenja. Stoga bi trebalo odobriti ograničeno razdoblje i za povlačenje s tržišta obranog mlijeka koje sadržava dodatak ili premiksa i krmnih smjesa koje sadržavaju takvo obrano mlijeko, kako bi se uzela u obzir uporaba tih proizvoda u lancu hrane za životinje.

               (17)Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

               Članak 1.
                  Uskraćivanje odobrenja

               Uskraćuje se odobrenje formaldehida kao dodatka hrani za životinje koji pripada kategoriji dodataka „tehnološki dodaci” i funkcionalnim skupinama „konzervansi” i „tvari za poboljšanje higijenskog stanja”.

               Članak 2.
                  Povlačenje s tržišta

               1.Postojeće zalihe formaldehida kao dodatka koji pripada kategoriji dodataka „tehnološki dodaci” i funkcionalnoj skupini „konzervansi” za uporabu u obranom mlijeku za svinje stare do šest mjeseci i premiksa koji sadržavaju taj dodataka povlače se s tržišta što je prije moguće, a najkasnije do [3 mjeseca nakon datuma stupanja na snagu ove Uredbe – datum unosi služba nadležna za objavu].

               2.Obrano mlijeko koje sadržava dodatak ili obrano mlijeko koje sadržava premikse iz stavka 1. te krmne smjese koje sadržavaju takvo obrano mlijeko, koji su proizvedeni prije [3 mjeseca nakon datuma stupanja na snagu ove Uredbe – datum unosi služba nadležna za objavu] povlače se s tržišta što je prije moguće, a najkasnije do [6 mjeseci nakon datuma stupanja na snagu ove Uredbe – datum unosi služba nadležna za objavu].

               Članak 3.
                  Stupanje na snagu

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 7.2.2018.

                     Za Komisiju

                     Predsjednik
                     Jean-Claude JUNCKER

                     (1)

                        SL L 268, 18.10.2003., str. 29.

                     (2)

                        Direktiva Vijeća 70/524/EEZ od 23. studenoga 1970. o dodacima hrani za životinje (SL L 270, 14.12.1970., str. 1.).

                     (3)

                        Četrdeset i treća Direktiva Komisije 83/466/EEZ od 28. srpnja 1983. o izmjeni prilogâ Direktivi Vijeća 70/524/EEZ o dodacima hrani za životinje (SL L 255, 15.9.1983., str. 28.). Podrobniji kemijski opis dodatka utvrđen je Direktivom Komisije 85/429/EEZ od 8. srpnja 1985. o izmjeni prilogâ Direktivi Vijeća 70/524/EEZ o dodacima hrani za životinje (SL L 245, 12.9.1985., str. 1.).

                     (4)

                        Uredba Komisije (EZ) br. 1451/2007 od 4. prosinca 2007. o drugoj fazi desetogodišnjeg radnog programa iz članka 16. stavka 2. Direktive 98/8/EZ Europskog parlamenta i Vijeća o stavljanju biocidnih pripravaka na tržište (SL L 325, 11.12.2007., str. 3.).

                     (5)

                        Direktiva 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (SL L 123, 24.4.1998., str. 1.).

                     (6)

                        Uredba (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (SL L 167, 27.6.2012., str. 1.).

                     (7)

                        Odluka Komisije 2013/204/EU od 25. travnja 2013. o neuvrštenju formaldehida za vrstu pripravaka 20 u Prilog I., I.A ili I.B Direktivi 98/8/EZ Europskog parlamenta i Vijeća o stavljanju biocidnih pripravaka na tržište (SL L 117, 27.4.2013., str. 18.).

                     (8)

                        EFSA Journal (2014.);12(2):3561 i EFSA Journal (2014.);12(2):3562.

                     (9)

                        EFSA Journal (2014.);12(7):3790.

                     (10)

                        Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).

                     (11)

                        Odluka Komisije 2014/113/EU оd 3. ožujka 2014. o osnivanju Znanstvenog odbora za ograničenja profesionalne izloženosti kemijskim sredstvima i stavljanju izvan snage Odluke 95/320/EZ (SL L 62, 4.3.2014.).

                     (12)

                        SCOEL/REC/125. Dokument je dostupan na sljedećoj adresi:

                  https://publications.europa.eu/en/publication-detail/-/publication/7a7ae0c9-c03d-11e6-a6db-01aa75ed71a1

                     (13)

                        Savjetodavni odbor za sigurnost i zdravlje na radu osnovan je Odlukom Vijeća 2003/C 218/01 od 22. srpnja 2003. o osnivanju Savjetodavnog odbora za sigurnost i zdravlje na radu (SL C 218, 13.9.2003., str. 1.).

                     (14)

                        Direktiva 2004/37/EZ Europskog parlamenta i Vijeća od 29. travnja 2004. o zaštiti radnika od rizika zbog izloženosti karcinogenim ili mutagenim tvarima na radu (šesta pojedinačna direktiva u smislu članka 16. stavka 1. Direktive Vijeća 89/391/EEZ) (SL L 158, 30.4.2004., str. 50.).

                     (15)

                        Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).

                     (16)

                        Funkcionalna skupina osnovana je u svjetlu tehnološkog i znanstvenog razvoja Uredbom Komisije (EU) 2015/2294 оd 9. prosinca 2015. o izmjeni Uredbe (EZ) br. 1831/2003 Europskog parlamenta i Vijeća u pogledu uvođenja nove funkcionalne skupine dodataka hrani za životinje (SL L 324, 10.12.2015., str. 3.).

                     (17)

                        Provedbena uredba Komisije (EU) 2017/940 od 1. lipnja 2017. o odobrenju mravlje kiseline kao dodatka hrani za sve životinjske vrste (SL L 142, 2.6.2017., str. 40.).

                     (18)

                        Uredba (EZ) br. 183/2005 Europskog parlamenta i Vijeća od 12. siječnja 2005. o utvrđivanju zahtjeva u pogledu higijene hrane za životinje (SL L 35, 8.2.2005., str. 1.).


title: PROVEDBENA UREDBA KOMISIJE (EU) …/... o jedinstvenim uvjetima prosljeđivanja vremenskih okvira za novu regionalnu raspodjelu u skladu s Uredbom (EZ) br. 1059/2003

text:
               PROVEDBENA UREDBA KOMISIJE (EU) …/...

               оd 8.11.2018.

               o jedinstvenim uvjetima prosljeđivanja vremenskih okvira za novu regionalnu raspodjelu u skladu s Uredbom (EZ) br. 1059/2003

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EZ) br. 1059/2003 Europskog parlamenta i Vijeća od 26. svibnja 2003. o uspostavi zajedničkog razvrstavanja prostornih jedinica za statistiku (NUTS)
                  1
               , a posebno njezin članak 5. stavak 5.,

               budući da:

               (1)Uredbom (EZ) br. 1059/2003 utvrđuje se pravni okvir za regionalno razvrstavanje kako bi se omogućili prikupljanje, obrada i diseminacija usklađenih regionalnih statističkih podataka u Uniji.

               (2)Komisija je Uredbom (EU) 2016/2066 s učinkom od 1. siječnja 2018. izmijenila zajedničko razvrstavanje prostornih jedinica za statistiku (NUTS).

               (3)Mjere predviđene ovom Uredbom u skladu su s mišljenjem Odbora za europski statistički sustav,

               DONIJELA JE OVU UREDBU:

               Članak 1.

               Države članice Komisiji prosljeđuju vremenske okvire za novu regionalnu raspodjelu u skladu s Prilogom.

               Članak 2.

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 8.11.2018.

                     Za Komisiju

                     Predsjednik
                     Jean-Claude JUNCKER

                     (1)

                        SL L 154, 21.6.2003., str. 1., kako je zadnje izmijenjena Uredbom (EU) 2017/2391 (SL L 350, 29.12.2017., str. 1.).

    ---documentbreak---

               PRILOG

               Početna godina obveze prosljeđivanja po statističkom području

                        Područje

                        Razina NUTS 2

                        Razina NUTS 3

                        Poljoprivreda

                        2013.

                        Demografija – stanovništvo, živorođeni, preminuli

                        1990.
                           1

                        1990.
                           2

                        Tržište rada – zaposlenost, nezaposlenost

                        2013.

                        2013.
                           3

                        Obrazovanje

                        2013.

                        Zaštita okoliša – postrojenja za obradu otpada

                        2014.

                        Zdravstvo – uzroci smrti

                        1997.
                           4

                        Zdravstvo – infrastruktura

                        1996.
                           5

                        Zdravstvo – pacijenti

                        2003.
                           6

                        Informacijsko društvo

                        2013.
                           7

                        Regionalni gospodarski računi: Računi kućanstava

                        2000.

                        Regionalni gospodarski računi – regionalni računi

                        2000.

                        2000.

                        Znanost i tehnologija – rashodi i osoblje u istraživanju i razvoju

                        2015.

                        Turizam

                        2015.

                     (1)

                        Prosljeđivanje nije obvezno za referentno razdoblje od 1990. do 2012.

                     (2)

                        Prosljeđivanje nije obvezno za referentno razdoblje od 1990. do 2012.

                     (3)

                        Prosljeđivanje nije obvezno.

                     (4)

                        Prosljeđivanje nije obvezno za referentno razdoblje od 1997. do 2011.

                     (5)

                        Prosljeđivanje nije obvezno.

                     (6)

                        Prosljeđivanje nije obvezno.

                     (7)

                        Prosljeđivanje nije obvezno.


title: PROVEDBENA UREDBA KOMISIJE (EU) …/... o utvrđivanju pravila za primjenu Uredbe (EU) br. 1308/2013 Europskog parlamenta i Vijeća u pogledu metoda analize za određivanje fizičkih, kemijskih i organoleptičkih svojstava proizvoda od vinove loze te obavješćivanja o odlukama država članica o povećanju prirodne alkoholne jakosti

text:
               PROVEDBENA UREDBA KOMISIJE (EU) …/...

               оd 16.4.2019.

               o utvrđivanju pravila za primjenu Uredbe (EU) br. 1308/2013 Europskog parlamenta i Vijeća u pogledu metoda analize za određivanje fizičkih, kemijskih i organoleptičkih svojstava proizvoda od vinove loze te obavješćivanja o odlukama država članica o povećanju prirodne alkoholne jakosti

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007
                  1
               , a posebno njezin članak 80. stavak 5., članak 91. točke (c) i (d) i članak 223. stavak 3.,

               budući da:

               (1)Uredbom (EU) br. 1308/2013 stavlja se izvan snage i zamjenjuje Uredba Vijeća (EZ) br. 1234/2007
                  2
               . U odjeljku 1. poglavlja I. glave II. dijela II. Uredbe (EU) br. 1308/2013 utvrđena su pravila o kategorijama proizvoda od vinove loze, enološkim postupcima i primjenjivim ograničenjima te se Komisija ovlašćuje za donošenje delegiranih i provedbenih akata u tom pogledu. Kako bi se osiguralo nesmetano funkcioniranje tržišta vina u novom pravnom okviru, potrebno je takvim aktima donijeti određena pravila. Tim bi se aktima trebale zamijeniti odredbe Uredbe Komisije (EZ) br. 606/2009
                  3
               , koja se stavlja izvan snage Delegiranom uredbom Komisije (EU)
                  4
                [Delegirana uredba o enološkim postupcima].

               (2)U skladu s člankom 80. stavkom 5. i člankom 91. točkom (d) Uredbe (EU) br. 1308/2013 Komisija prema potrebi utvrđuje pravila o metodama analize za određivanje fizičkih, kemijskih i organoleptičkih svojstava proizvoda od vinove loze. Metode se temelje na svim relevantnim metodama koje je preporučila i objavila Međunarodna organizacija za vinogradarstvo i vinarstvo (OIV), osim ako bi navedene metode bile neučinkovite ili neprimjerene. Nadalje, na temelju članka 91. točke (c) Uredbe (EU) br. 1308/2013 Komisiji se dodjeljuju ovlasti za utvrđivanje pravila kojima se provjerava jesu li ti proizvodi podvrgnuti postupcima koji su u suprotnosti s odobrenim enološkim postupcima u Uniji.

               (3)Metoda analize za utvrđivanje prisutnosti alil izotiocijanata u vinu utvrđena je u Prilogu ovoj Uredbi. Kada je riječ o drugim metodama kojima se utvrđuje jesu li ti proizvodi podvrgnuti postupcima koji su u suprotnosti s odobrenim enološkim postupcima, trebalo bi primjenjivati pravila koja su odobrile predmetne države članice.

               (4)U točki 3. odjeljka A dijela I. Priloga VIII. Uredbi (EU) br. 1308/2013 utvrđuje se obveza država članica da obavijeste Komisiju o svakom povećanju granica utvrđenih u točki 2. tog odjeljka. Trebalo bi utvrditi pojedinosti u vezi s dostavljanjem tih podataka Komisiji od strane država članica.

               (5)Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

               Članak 1.
               Područje primjene

               Ovom se Uredbom utvrđuju pravila za primjenu poglavlja I. glave II. Uredbe (EU) br. 1308/2013 u pogledu metoda analize za određivanje fizičkih, kemijskih i organoleptičkih svojstava proizvoda od vinove loze te obavješćivanja o odlukama država članica kojima se dopušta povećanje prirodne alkoholne jakosti.

               Članak 2.
               Primjenjive metode analize Unije

               U Prilogu ovoj Uredbi utvrđene su metode analize iz članka 75. stavka 5. točke (d) Uredbe (EU) br. 1308/2013 koje se primjenjuju za provjeru granica utvrđenih pravilima Unije za uporabu alil izotiocijanata za proizvodnju određenih proizvoda od vinove loze.

               Članak 3.
               Obavijesti o odlukama država članica kojima se dopušta povećanje prirodne alkoholne jakosti

               1. Države članice koje dopuštaju povećanje prirodne volumne alkoholne jakosti u skladu s točkom 3. odjeljka A dijela I. Priloga VIII. Uredbi (EU) br. 1308/2013 obavješćuju o tome Komisiju u roku od mjesec dana od odobrenja odstupanja. U toj obavijesti države članice utvrđuju regije i sorte na koje se odluka odnosi te dostavljaju podatke i dokaze koji pokazuju da su klimatski uvjeti u predmetnim regijama bili iznimno nepovoljni.

               2. Ta se obavijest dostavlja u skladu s Delegiranom uredbom (EU) 2017/1183
                  5
                i Provedbenom uredbom Komisije (EU) 2017/1185
                  6
               .

               3. Komisija potom obavješćuje ostale države članice.

               Članak 4.
               Stupanje na snagu

               Ova Uredba stupa na snagu dvadesetog dana od dana objave u Službenom listu Europske unije.

               Primjenjuje se od [uskladiti s datumom primjene delegiranog akta].

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 16.4.2019.

                     Za Komisiju

                     Predsjednik
                     Jean-Claude JUNCKER

                     (1)

                        SL L 347, 20.12.2013., str. 671.

                     (2)

                        Uredba Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (SL L 299, 16.11.2007., str. 1.).

                     (3)

                        Uredba Komisije (EZ) br. 606/2009 od 10. srpnja 2009. o utvrđivanju određenih detaljnih pravila za provedbu Uredbe Vijeća (EZ) br. 479/2008 u pogledu kategorija proizvoda od vinove loze, enoloških postupaka i primjenjivih ograničenja (SL L 193, 24.7.2009., str. 1.).

                     (4)

                        Delegirana Uredba Komisije (EU) …/… od […] [...] (SL L […]).

                     (5)

                        Delegirana uredba Komisije (EU) 2017/1183 оd 20. travnja 2017. o dopuni uredaba (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji (SL L 171, 4.7.2017., str. 100.).

                     (6)

                        Provedbena uredba Komisije (EU) 2017/1185 оd 20. travnja 2017. o utvrđivanju pravila za primjenu uredbi (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji te o izmjeni i stavljanju izvan snage nekoliko uredbi Komisije (SL L 171, 4.7.2017., str. 113.).

    ---documentbreak---

               HR

               PRILOG

               POSEBNE METODE ANALIZE UNIJE

               ALIL IZOTIOCIJANAT

               1. Načelo metode

               Ako je alil izotiocijanat prisutan u vinu, sakuplja ga se destilacijom i identificira plinskom kromatografijom.

               2. Reagensi

               2.1. Apsolutni etanol.

               2.2. Standardna otopina: otopina alil izotiocijanata u apsolutnom alkoholu, koja sadržava 15 mg alil izotiocijanata po litri.

               2.3. Mješavina za zamrzavanje koju čine etanol i suhi led (temperatura –60 °C).

               3. Aparatura

               3.1. Aparatura za destilaciju, kako je prikazana na slici. Aparaturom neprekidno struji dušik.

               3.2. Grijaći plašt s termostatom.

               3.3. Mjerač protoka.

               3.4. Plinski kromatograf s detektorom plamenog spektrofotometra, opremljen selektivnim filterom za spojeve sumpora (valna duljina = 394 nm) ili bilo kojim drugim prikladnim detektorom.

               3.5. Kromatografska kolona od nehrđajućeg čelika unutarnjeg promjera 3 mm i duljine 3 m, ispunjena Carbowaxom 20M pri 10 % na Chromosorbu WHP, 80 do 100 mesh.

               3.6. Mikroštrcaljka, 10 μl.

               4. Postupak

               Staviti dvije litre vina u destilacijsku tikvicu, dodati nekoliko mililitara etanola (točka 2.1.) u dvije epruvete za prikupljanje kako bi porozni dijelovi štapićâ za raspršivanje plina bili potpuno uronjeni. Ohladiti izvana dvije epruvete s pomoću mješavine za zamrzavanje. Spojiti tikvicu s epruvetama za prikupljanje i započeti s ispiranjem aparature dušikom uz protok od tri litre na sat. Zagrijati vino na 80 °C s pomoću grijaćeg plašta, destilirati i prikupiti 45 do 50 ml destilata.

               Stabilizirati kromatograf. Preporučuje se uspostavljanje sljedećih uvjeta:

               – temperatura injektora: 200 °C,

               – temperatura kolone: 130 °C,

               – brzina protoka plina nositelja helija: 20 ml u minuti.

               Mikroštrcaljkom ubrizgati onu količinu standardne otopine koja je dovoljna da se na plinskom kromatografu može jasno identificirati pik koji odgovara alil izotiocijanatu.

               Na sličan način ubrizgati alikvot destilata u kromatograf. Provjeriti odgovara li vrijeme zadržavanja dobivenog pika piku alil izotiocijanata.

               U prethodno opisanim uvjetima, spojevi koji su prirodno prisutni u vinu ne stvaraju interferirajuće pikove na kromatogramu otopine uzorka.

               Aparatura za destilaciju s protokom dušika


title: PROVEDBENA UREDBA KOMISIJE (EU) …/... o tehničkim zahtjevima u pogledu sadržaja izvješćâ o kvaliteti europske statistike o cijenama prirodnog plina i električne energije u skladu s Uredbom (EU) 2016/1952 Europskog parlamenta i Vijeća

text:
               PROVEDBENA UREDBA KOMISIJE (EU) …/...

               оd 17.5.2019.

               o tehničkim zahtjevima u pogledu sadržaja izvješćâ o kvaliteti europske statistike o cijenama prirodnog plina i električne energije u skladu s Uredbom (EU) 2016/1952 Europskog parlamenta i Vijeća

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) 2016/1952 Europskog parlamenta i Vijeća od 26. listopada 2016. o europskoj statistici cijena prirodnog plina i električne energije
                  1
               , a posebno njezin članak 7. stavak 5.,

               budući da:

               (1)Uredbom (EU) 2016/1952 utvrđuje se okvir za proizvodnju usporedive europske statistike o cijenama prirodnog plina i električne energije.

               (2)U skladu s člankom 7. stavkom 3. Uredbe (EU) 2016/1952 države članice svake tri godine dostavljaju Komisiji (Eurostat) standardno izvješće o kvaliteti podataka u skladu s kriterijima kvalitete utvrđenima u članku 12. stavku 1. Uredbe (EZ) br. 223/2009 Europskog parlamenta i Vijeća
                  2
               . Ta izvješća sadržavaju informacije o opsegu i prikupljanju podataka, kriterijima izračuna, upotrijebljenoj metodologiji i izvorima podataka, kao i svim promjenama u vezi s njima.

               (3)U skladu s člankom 7. stavkom 4. Uredbe (EU) 2016/1952 Komisija (Eurostat) ocjenjuje kvalitetu dostavljenih podataka te na temelju te ocjene i analize izvješćâ o kvaliteti priprema i objavljuje izvješće o kvaliteti europske statistike obuhvaćene Uredbom (EU) 2016/1952.

               (4)Nakon stupanja na snagu Uredbe (EU) 2016/1952 Komisija (Eurostat) blisko je surađivala s državama članicama kako bi ocijenila relevantne tehničke zahtjeve za osiguranje kvalitete u pogledu sadržaja izvješćâ o kvaliteti i odgovarajuće rokove njihove dostave.

               (5)Mjere predviđene ovom Uredbom u skladu su s mišljenjem Odbora za europski statistički sustav,

               DONIJELA JE OVU UREDBU:

               Članak 1.

               (1)Tehnički zahtjevi za osiguranje kvalitete u pogledu sadržaja izvješćâ o kvaliteti podataka o cijenama prirodnog plina i električne energije navedeni su u Prilogu.

               (2)Države članice dostavljaju prva izvješća o kvaliteti do 15. lipnja 2019.

               (3)Svako izvješće o kvaliteti obuhvaća sve godine koje su protekle od datuma prethodnog izvješća o kvaliteti. Međutim, prva izvješća o kvaliteti obuhvaćaju referentne godine 2017. i 2018.

               Članak 2.

               Izvješća o kvaliteti dostavljaju se putem jedinstvene ulazne točke koju osigurava Komisija (Eurostat) kako bi Komisija (Eurostat) ta izvješća o kvaliteti mogla primati elektroničkim putem.

               Članak 3.

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 17.5.2019.

                     Za Komisiju

                     Predsjednik
                     Jean-Claude JUNCKER

                     (1)

                        SL L 311, 17.11.2016., str. 1.

                     (2)

                        Uredba (EZ) br. 223/2009 Europskog parlamenta i Vijeća od 11. ožujka 2009. o europskoj statistici i stavljanju izvan snage Uredbe (EZ, Euratom) br. 1101/2008 Europskog parlamenta i Vijeća o dostavi povjerljivih statističkih podataka Statističkom uredu Europskih zajednica, Uredbe Vijeća (EZ) br. 322/97 o statistici Zajednice i Odluke Vijeća 89/382/EEZ, Euratom o osnivanju Odbora za statistički program Europskih zajednica (SL L 87, 31.3.2009., str. 164.).

    ---documentbreak---

               PRILOG

               Tehnički zahtjevi za osiguranje kvalitete u pogledu sadržaja izvješćâ o kvaliteti
                  europske statistike o cijenama prirodnog plina i električne energije

               Izvješća o kvaliteti sadržavaju informacije o svim kriterijima kvalitete utvrđenima člankom 12. stavkom 1. Uredbe (EZ) br. 223/2009.

               1.RELEVANTNOST

               Države članice u izvješćima o kvaliteti dostavljaju sljedeće informacije:

               (a)opis korisnikâ, njihove potrebe i obrazloženja tih potreba;

               (b)postupke primijenjene za mjerenje zadovoljstva korisnikâ i postizanje rezultata;

               (c)u kojoj su mjeri potrebni statistički podaci dostupni.

               2.TOČNOST

               Izvješća o kvaliteti sadržavaju:

               (a)ocjenu točnosti u kojoj su sažete različite sastavnice skupova podataka;

               (b)opis uzoračkih pogrešaka;

               (c)opis drugih pogrešaka.

               3.PRAVOVREMENOST I PRECIZNOST

               Države članice izvješćuju o:

               (a)vremenskom razdoblju između opisanog događaja ili pojave i raspoloživosti podataka (pravovremenost);

               (b)vremenskom razdoblju između ciljnog datuma dostave podataka i stvarnog datuma dostave podataka (preciznost);

               (c)broju ponavljanja potrebnih kako bi se dobili potpuno validirani podaci (ponavljanja radi validacije).

               4.DOSTUPNOST I JASNOĆA

               Države članice izvješćuju o uvjetima i načinima na osnovi kojih korisnici mogu:

               (a)dobiti i koristiti podatke (uključujući, ali ne ograničavajući se na priopćenja za tisak, publikacije, internetske baze podataka, pristup mikropodacima);

               (b)tumačiti podatke, primjerice, tako da im se osigura dokumentacija o metodologiji i upravljanju kvalitetom.

               5.USPOREDIVOST

               Države članice izvješćuju o tome u kojoj su mjeri statistički podaci usporedivi:

               (a)u odnosu na druga zemljopisna područja;

               (b)tijekom vremena.

               6.USKLAĐENOST

               Države članice izvješćuju o tome u kojoj su mjeri statistički podaci:

               (a)usklađeni s podacima dobivenima iz drugih izvora (usklađenost među područjima);

               (b)dosljedni unutar određenog skupa podataka (unutarnja usklađenost).

               Države članice izvješćuju i o sljedećim dodatnim aspektima kvalitete:

               1.UPRAVLJANJE KVALITETOM:

               Države članice izvješćuju o uvedenim sustavima i okvirima za upravljanje kvalitetom statističkih proizvoda i postupaka. Izvješćuju i o svojoj ocjeni kvalitete podataka.

               2.REVIZIJA PODATAKA:

               Države članice objašnjavaju zašto su validirani podaci revidirani. Razlozi mogu uključivati informacije o novom dostupnom izvoru podataka, novim metodama ili druge relevantne informacije. Izvješće sadržava i datum, veličinu i opseg revizija.

               U skladu s člankom 7. stavkom 3. Uredbe (EU) 2016/1952 ta izvješća sadržavaju informacije o opsegu i prikupljanju podataka, kriterijima izračuna, upotrijebljenoj metodologiji i izvorima podataka, kao i svim promjenama u vezi s njima.

               1.PRIKAZ STATISTIKE

               Države članice dostavljaju sljedeći opis diseminiranih podataka koji se korisnicima mogu prikazati u obliku tablica, grafikona ili karata:

               (a)opis podataka;

               (b)klasifikacijski sustav;

               (c)sektorsku pokrivenost;

               (d)statističke koncepte i definicije;

               (e)statističke jedinice;

               (f)statističku populaciju;

               (g)referentno područje (geografski opseg);

               (h)vremensko razdoblje (duljina razdoblja dostupnosti podataka);

               (i)referentno razdoblje (razdoblje obuhvaćeno izvješćem);

               (j)mjernu jedinicu.

               2.STATISTIČKA OBRADA:

               Izvješća o kvaliteti obuhvaćaju opis svih postupaka za prikupljanje, validaciju i sastavljanje podataka te dobivanje novih informacija.

               3.POLITIKA OBJAVLJIVANJA

               U izvješćima o kvaliteti navode se pravila o diseminaciji podataka na nacionalnoj razini.

               4.UČESTALOST DISEMINACIJE

               U izvješćima se navodi i učestalost kojom se podaci diseminiraju na nacionalnoj razini.

               U skladu sa statističkim načelima utvrđenima u članku 2. stavku 1. točkama (e) i (f) Uredbe (EZ) br. 223/2009 države članice izvješćuju o sljedećem:

               1.POVJERLJIVOST

               Izvješća o kvaliteti sadržavaju informacije o zakonodavnim mjerama ili drugim službenim postupcima kojima se sprečava neovlašteno otkrivanje podataka koje bi izravno ili neizravno moglo uzrokovati identifikaciju osobe ili gospodarskog subjekta. U njima se navode i pravila koja se primjenjuju kako bi se osigurala statistička povjerljivost i spriječilo neovlašteno otkrivanje.

               2.TROŠKOVI I OPTEREĆENJE:

               Izvješća o kvaliteti sadržavaju informacije o troškovima i opterećenju povezanima s prikupljanjem i proizvodnjom statističkog proizvoda.